Daniël Lohues
Van Wikipedie
Daniël Lohues (16 febrewaori 1971) is een Nederlaandse componist en liedtieszanger, ofkomstig uut Erica ien Zuudoost-Drenthe.
Inholdsopgaove |
[bewark] Groepen en muzikale prejekken
Nao een paar jaor ien verskillende Engels- en Nederlaandstalige groepen te hebben espeuld, daoras The Charlies d'r iene van was, begunden Lohues ien 1994 de popgroep Skik. Skik brocht vief plaoten uut: Skik (1995), Niks is zoas 't lek (1997), 's Nachts (1999), Overal & Nergens (2000), Tof (2002), en 't verzamelplaot Best Tof (2004).
Skik höld niet op te bestaon, mar Lohues richtten hum op aandere prejekken, benaom oppe blues. Ien 't veurjaor van 2003 begunden hi'j de groep Lohues & the Louisiana Blues Club. Veur dizze groep is Lohues naor 't zuden van de Verienigde Staten etrökken umme bluesmuzikaanten op te zuken. Ien Baton Rouge, Louisiana hebt ze heur eerste plaotien mit op traditionele wieze espeulde blues openeumen, Ja Boeh (2003). Toe as de groep op 't North Sea Jazz Festival speulden, had Lohues op drei grote festivals ien Nederlaand espeuld (eerder ok op Pinkpop en Lowlands). Ien 2005 kwaamp Grip uut, daoras ok een zydeco-nommer op stiet.
De mèensen die now mit Lohues ien de Louisiana Blues Club zit, bint: Keith Keyes oppe bas, Marco Geerdink (Lohues zien neef) oppe rhythmgitaar, Gralin Neal oppe drum, en Rob van Donselaar an de toetsen.
Van 20 jannewaori töt en mit 2 april 2006 tourden Lohues solo deur 't laand mit zien theatertour Allennig. Hiervan kwaamp op 27 meert 2006 een gelieknamig plaotien mit akoestische liedties uut. Net as de twei plaoties van Lohues & the Louisiana Blues Club en verskillende plaoties van Skik, bint de liedties ien 't Zuudoost-Drèents ezungen. Op Allennig komp Lohues oe melancholiek inne mute. Ien 't nommer Allennig drokt hi'j zien gevuul uut det "uuteindelijk iederien allennig is". Ien Beste Koningin vrag hi'j de keuningin um, as 't laand ien 'n bedriebenpark mut veraandern, Drenthe te sparen. Ien De kerke prat hi'j oaver zien geleufstwiefel. De ballade Annelie lik een knipoog naor Bob Dylan, en ien Erica zingt Lohues oaver zien singeliere baand mit zien geboortedörp.
Lohues schrif ok nommers veur aandere artiesten, waoronder Jenny Arean, Guus Meeuwis, Freek de Jonge, Paul de Leeuw en Kinderen voor Kinderen.
[bewark] Priezen
Samen mit de bandleden van Skik hef Daniël Lohues ien 1996 de Zilveren Harp ekregen, een Nederlaandse meziekpries. Ien 2006 wördden hi'j anemarkt veur een Edison inne caddegorie 'Zanger Nationaal'.
[bewark] Ie mut 't mar weten
- 't Nommer Op fietse wördden ien 2005 uutekeuzen as 't beste Drèentse liedtien ooit.
- Lohues schrif elke weke een stökkien veur 't Dagblad van het Noorden.
- Lohues zingt mit oppe single Als je iets kan doen, daoras de opbrengst van is ebruukt um de mèensen te helpen die te lieden hadden deur de eerdbeving ien de Indische Oceaan op Tweede Karstdag 2004.